CELEX: 32019D0628(02)
Language: lt
Date: 2019-06-24 00:00:00
Title: 2019 m. birželio 24 d. Komisijos įgyvendinimo sprendimas dėl produkto specifikacijos reikšmingo pakeitimo paraiškos, nurodytos Europos Parlamento ir Tarybos reglamento (ES) Nr. 1151/2012 53 straipsnyje, paskelbimo Europos Sąjungos oficialiajame leidinyje „Gall Del Penedès“ (SGN)

28.6.2019   
               
               
                  LT
               
               
                  Europos Sąjungos oficialusis leidinys
               
               
                  C 217/10
               
            
         KOMISIJOS ĮGYVENDINIMO SPRENDIMAS
         2019 m. birželio 24 d.
         dėl produkto specifikacijos reikšmingo pakeitimo paraiškos, nurodytos Europos Parlamento ir Tarybos reglamento (ES) Nr. 1151/2012 53 straipsnyje, paskelbimo Europos Sąjungos oficialiajame leidinyje„Gall Del Penedès“ (SGN)
         (2019/C 217/06)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. lapkričio 21 d. Europos Parlamento ir Tarybos reglamentą (ES) Nr. 1151/2012 dėl žemės ūkio ir maisto produktų kokybės sistemų (1), ypač į jo 50 straipsnio 2 dalies a punktą kartu su 53 straipsnio 2 dalimi,
         kadangi:
         
                     (1)
                  
                  
                     Ispanija pateikė produkto „Gall del Penedès“ (SGN) specifikacijos reikšmingo pakeitimo paraišką pagal Reglamento (ES) Nr. 1151/2012 49 straipsnio 4 dalį;
                  
               
                     (2)
                  
                  
                     Komisija pagal Reglamento (ES) Nr. 1151/2012 50 straipsnį išnagrinėjo tą paraišką ir padarė išvadą, kad ji atitinka tame reglamente nustatytas sąlygas;
                  
               
                     (3)
                  
                  
                     kad būtų galima pagal Reglamento (ES) Nr. 1151/2012 51 straipsnį pateikti pranešimus apie prieštaravimą, Europos Sąjungos oficialiajame leidinyje reikėtų paskelbti Komisijos įgyvendinimo reglamento (ES) Nr. 668/2014 (2) 10 straipsnio 1 dalies pirmoje pastraipoje nurodytą registruoto pavadinimo „Gall del Penedès“ (SGN) produkto specifikacijos reikšmingo pakeitimo paraišką kartu su iš dalies pakeistu bendruoju dokumentu ir nuoroda į paskelbtą produkto specifikaciją,
                  
               NUSPRENDĖ:
         
            Vienintelis straipsnis
            Komisijos įgyvendinimo reglamento (ES) Nr. 668/2014 10 straipsnio 1 dalies pirmoje pastraipoje nurodyta registruoto pavadinimo „Gall del Penedès“ (SGN) produkto specifikacijos reikšmingo pakeitimo paraiška kartu su iš dalies pakeistu bendruoju dokumentu ir nuoroda į paskelbtą produkto specifikaciją yra pateikiami šio sprendimo priede.
            Remiantis Reglamento (ES) Nr. 1151/2012 51 straipsniu, šio sprendimo paskelbimas Europos Sąjungos oficialiajame leidinyje suteikia teisę per tris mėnesius nuo paskelbimo dienos paprieštarauti šio straipsnio pirmoje pastraipoje nurodytam pakeitimui.
         
         
            Priimta Briuselyje 2019 m. birželio 24 d.
            
               
                  Komisijos vardu
               
               Phil HOGAN
               
                  Komisijos narys
               
            
         
         
            (1)  OL L 343, 2012 12 14, p. 1.
         
            (2)  2014 m. birželio 13 d. Komisijos įgyvendinimo reglamentas (ES) Nr. 668/2014, kuriuo nustatomos Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų taikymo taisyklės (OL L 179, 2014 6 19, p. 36).
      
      
         
            PRIEDAS
            PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA
            
               Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą
            
            „GALL DEL PENEDÈS“
            
               ES Nr. PGI-ES-01308-AM01–2018 7 25
            
            
               SKVN ( ) SGN ( X )
            
            1.   Pareiškėjų grupė ir teisėtas interesas
            
            
                        Consell Regulador de la IGP Gall del Penedès
                     
                  
                        C/Hermenegild Clascar, 1–3, Planta baja
                     
                  
                        Consejo Comarcal de l’Alt Penedès
                     
                  
                        08720 Vilafranca del Penedès
                     
                  
                        Barselona
                     
                  
                        ISPANIJA
                     
                  
                        E. paštas agricultura@ccapenedes.cat
                     
                  
                        Tel. +34 938900000
                     
                  Saugomos geografinės nuorodos „Gall del Penedès“ reglamentavimo tarnyba atstovauja visiems SGN „Gall del Penedès“ paukštininkystės ūkiams ir produkto, kuriam taikoma ši nuoroda, ženklintojams ir turi teisėtą interesą pateikti šią pakeitimo paraišką.
            2.   Valstybė narė arba trečioji šalis
            
            Ispanija
            3.   Keičiama (-os) produkto specifikacijos dalis (-ys)
            
            
                        —
                     
                     
                        ☐
                     
                     
                        Produkto pavadinimas
                     
                  
                        —
                     
                     
                        ☒
                     
                     
                        Produkto aprašymas
                     
                  
                        —
                     
                     
                        ☐
                     
                     
                        Geografinė vietovė
                     
                  
                        —
                     
                     
                        ☐
                     
                     
                        Kilmės įrodymas
                     
                  
                        —
                     
                     
                        ☒
                     
                     
                        Gamybos būdas
                     
                  
                        —
                     
                     
                        ☐
                     
                     
                        Ryšys su geografine vietove
                     
                  
                        —
                     
                     
                        ☐
                     
                     
                        Ženklinimas
                     
                  
                        —
                     
                     
                        ☐
                     
                     
                        Kita (nurodyti)
                     
                  4.   Pakeitimo (-ų) rūšis
            
            
                        —
                     
                     
                        ☒
                     
                     
                        Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą
                     
                  
                        —
                     
                     
                        ☐
                     
                     
                        Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą
                     
                  5.   Pakeitimas (-ai)
            
            
               Produkto aprašymas
            
            
                        —
                     
                     
                        Kaip nurodyta produkto aprašyme, SGN „Gall Del Penedès“ žymimas produktas yra šviežia juodųjų ‘Penedesenca’, t. y. pagerintos tradicinės ‘Penedesenca’ veislės, viščiukų (patinėlių ir patelių) mėsa. Specifikacijos tekste kalbama tik apie patinėlių skerdenų svorį, nes patinėlius veisėjai augina dažniausiai. Tačiau atsižvelgiant į tai, kad patinėlių ir patelių galutinis svoris smarkiai skiriasi, būtina atskirai nurodyti minimalų kiekvienos rūšies skerdenos svorį pagal lytį. Dėl tos priežasties nustatytas mažesnis patelių skerdenų svoris.
                        Todėl bendrojo dokumento (3.2 skirsnio „Produkto aprašymas“) ir produkto specifikacijos (B.2 skirsnio „Produkto apibūdinimas“) pastraipa:
                        
                           „Mažiausias išdarinėtos (nupeštos, išdarinėtos, be galvos, kojų, širdies, kepenų, ir skilvio) skerdenos svoris yra 1,5 kg, o iš dalies išdarinėtos skerdenos (nupeštos ir be žarnų, bet su galva ir kojomis) – 2 kg.“
                        
                        turi būti pakeista taip:
                        „Mažiausias skerdenos svoris:
                        
                                    —
                                 
                                 
                                    išdarinėtos (nupeštos, išdarinėtos, be galvos, kojų, širdies, kepenų ir skilvio) skerdenos: patelių – 1,2 kg, patinėlių – 1,5 kg,
                                 
                              
                                    —
                                 
                                 
                                    iš dalies išdarinėtos skerdenos (nupeštos ir be žarnų, bet su galva ir kojomis): patelių – 1,7 kg, patinėlių – 2 kg.“
                                 
                              
                  
                        —
                     
                     
                        Pakeistos mažiausios pašarų vertės, nurodytos bendrojo dokumento 3.3 skirsnyje „Pašarai ir žaliavos“ ir produkto specifikacijos (E.1 skirsnyje „Gamybos sistema“. Tekstas:
                        „Raciono pagrindą sudaro:
                        
                                    —
                                 
                                 
                                    58–60 % kukurūzų
                                 
                              
                                    —
                                 
                                 
                                    33,5–35,5 % sojos ir jos produktų
                                 
                              
                                    —
                                 
                                 
                                    5–5,5 % vynuogių kauliukų“
                                 
                              turi būti pakeistas taip:
                        „Raciono pagrindą sudaro:
                        
                                    —
                                 
                                 
                                    55–60 % kukurūzų
                                 
                              
                                    —
                                 
                                 
                                    30–35,5 % sojos ir jos produktų
                                 
                              
                                    —
                                 
                                 
                                    5–5,5 % vynuogių kauliukų“.
                                 
                              Pakeičiama mažiausia kukurūzų ir sojų (ir jos produktų) procentinė dalis siekiant suteikti gamintojams daugiau lankstumo ir galimybę prisitaikyti prie gyvūnų mitybos poreikių jų auginimo laikotarpiu.
                     
                  
               Gamybos būdas
            
            
                        —
                     
                     
                        Produkto specifikacijos E.1 skirsnio „Gamybos sistema“ poskirsnyje „Vištidžių lauko zonų ypatybės ir priežiūra“ nurodytas mažiausias lauko zonos plotas buvo sumažintas. Konkrečiai, sakinys: „Mažiausias vienam viščiukui tenkantis lauko zonos plotas yra 2 m2“.
                        turi būti pakeista taip: „Mažiausias vienam viščiukui tenkantis lauko zonos plotas yra 1 m2“.
                        Mažiausias lauko zonos plotas buvo sumažintas, nes rengiant produkto specifikaciją kiemų dydis buvo apskaičiuojamas taip, kad ūkiai galėtų tinkamai organizuoti savo veiklą, o sklypai būtų valdomi pagal tradicinę praktiką. Tačiau tradicinių vištidžių plotas buvo nevienodas ir dažnai jos buvo be aptvarų, todėl buvo sunku išmatuoti optimalų plotą, kurio reikėtų viščiukams tinkamai auginti ir jų gerovei užtikrinti. Dėl to buvo skiriama daugiau erdvės, nei reikėjo.
                        Laikui bėgant įrodyta, kad viščiukai nesinaudoja visa turima erdve. Iškyla problemų dėl nenaudojamos erdvės priežiūros, nes ji apauga piktžolėmis, kurias yra sudėtinga kontroliuoti. Dėl to atsiranda laukinių gyvūnų, kurie padidina sanitarinę riziką. Be to, ne visi ūkio viščiukai būna vienu metu lauke arba viduje. Jie keičia vietą, todėl vienam viščiukui susidaro didesnis plotas.
                        Atsižvelgiant į tai, kad esamas plotas niekada nebuvo visiškai išnaudojamas, jį sumažinus nepablogės mėsos kokybė arba viščiukų gerovė.
                     
                  
                        —
                     
                     
                        Taip pat reikia pakeisti tame pačiame produkto specifikacijos poskirsnyje nurodytą vištidžių lauko zonų nenaudojimo laikotarpį. Pastraipa:
                        
                           „Kad būtų galima atkurti vištidžių lauko zonų dirvožemį ir augaliją, šios zonos turi būti nenaudojamos mažiausiai 8 savaites (įskaitant viščiukų populiacijos sunaikinimą ir laiką, kurio reikia, kad viščiukai užaugtų tiek, jog galėtų eiti į lauką).“
                        
                        turi būti pakeista taip:
                        
                           „Kad būtų galima atkurti vištidžių lauko zonų dirvožemį ir augaliją, šios zonos turi būti nenaudojamos viščiukų populiacijos sunaikinimo laikotarpiu ir tą laiką, kurio reikia, kad viščiukai užaugtų tiek, jog galėtų eiti į lauką.“
                        
                        Šis pakeitimas, susijęs su vištidžių lauko zonų nenaudojimu, yra pagrįstas ir nulemtas ūkių dirvožemio tipų įvairovės, sezoniškumo ir teritorijai būdingo Viduržemio jūros klimato svyravimų, o tai reiškia, kad nustatyti konkretų vištidžių lauko zonoms atkurti reikalingą laikotarpį yra sudėtinga. Dėl tos priežasties reikalavimas vištidžių lauko zonų nenaudoti nustatytos trukmės laikotarpį buvo panaikintas, o vištidžių lauko zonas veisėjams leista prižiūrėti savo nuožiūra – jie priims sprendimą remdamiesi savo patirtimi ir praktinėmis žiniomis.
                     
                  BENDRASIS DOKUMENTAS
            „GALL DEL PENEDÈS“
            
               ES Nr. PGI-ES-01308-AM01–2018 7 25
            
            
               SKVN ( ) SGN ( X )
            
            1.   Pavadinimas
            
            „Gall Del Penedès“
            2.   Valstybė narė arba trečioji šalis
            
            Ispanija
            3.   Žemės ūkio produkto arba maisto produkto aprašymas
            
            3.1.   Produkto rūšis
            
            1.1 klasė. Šviežia mėsa (ir subproduktai)
            3.2.   Produkto, kurio pavadinimas nurodytas 1 punkte, aprašymas
            
            SGN „Gall Del Penedès“ žymimas produktas yra šviežia juodųjų ‘Penedesenca’, t. y. pagerintos juodosios ‘Penedesenca’ veislės, viščiukų (patinėlių ir patelių) mėsa.
            Ši mėsa išsiskiria skoniu, rausva spalva ir mėsos bei raumenų tvirtumu ir sultingumu.
            Šios veislės paukščiai auga lėtai, yra labai ištvermingi, gyvybingi, lengvo Viduržemio jūros sudėjimo, jų mėsa yra tankios struktūros. Jie atsparūs Viduržemio jūros regiono karščiams ir šalčiams.
            Mėsai „Gall Del Penedès“ viščiukai auginami paukštidėse, kur visus metus turi galimybę išeiti į lauką, o jų raciono ypatybė yra vynuogių kauliukai.
            Kaip patvirtinta Žemės ūkio maisto produktų mokslo ir technologijų instituto (Institut de Recerca i Tecnologia agroalimentàries – IRTA) juslinės ir cheminės analizės ataskaitoje „Vynuogių kauliukai SGN „Gall Del Penedès“ viščiukų lesale“ (Inclusió de granet de raïm en el pinso per la IGP del Gall del Penedès) (Amadeu Francesch Vidal, 2012 m. vasario mėn.), vynuogių kauliukai mėsai suteikia išskirtines organoleptines savybes:
            
               „Gyvūnų, kurių raciono 5 % sudarė vynuogių kauliukai, mėsa labiau kvepėjo džiovintais vaisiais ir mažiau medžio žieve. Jos skonis skyrėsi nuo įprastos vištienos skonio, buvo mažiau saldus, labiau metalo skonio. Mėsos tekstūra buvo labiau pluoštinė <…>.“
            
            
               „Gyvūnų, kurių raciono 5 % sudarė vynuogių kauliukai, mėsoje buvo daugiau nesočiųjų riebalų rūgščių, taigi ir didesnis linoleno rūgšties kiekis, o tai padaro šią mėsą maistine prasme sveikesnę.“
            
            „Gall Del Penedès“ mėsai skerdžiami ne jaunesni kaip 98 dienų viščiukai.
            „Gall Del Penedès“ viščiukų skerdenos yra A kategorijos (pagal Reglamentą (EB) Nr. 543/2008). Skerdena neturi perteklinio riebalinio sluoksnio. Oda yra baltos, o mėsa rausvos spalvos. Kojos yra juodos su baltu pagrindu.
            Mažiausias skerdenos svoris:
            
                        —
                     
                     
                        išdarinėtos (nupeštos, išdarinėtos, be galvos, kojų, širdies, kepenų, ir skilvio) ir kogalvių neturinčios skerdenos: patelių – 1,2 kg, patinėlių – 1,5 kg,
                     
                  
                        —
                     
                     
                        iš dalies išdarinėtos skerdenos (nupeštos ir be žarnų, bet su galva ir kojomis): patelių – 1,7 kg, patinėlių – 2 kg;
                     
                  „Gall Del Penedès“ viščiukų skerdenos parduodamos šviežios, nepjaustytos arba supjaustytos gabalais.
            3.3.   Pašarai (taikoma tik gyvūniniams produktams) ir žaliavos (taikoma tik perdirbtiems produktams)
            
            Viščiukų „Gall Del Penedès“ racionas yra pagrįstas tradiciniu SGN geografinės vietovės racionu su pritaikytomis dabartinėmis formulėmis ir žemės ūkio maisto produktų metodais. Šio raciono išskirtinė savybė yra vynuogių kauliukai.
            Raciono pagrindą sudaro:
            
                        —
                     
                     
                        55–60 % kukurūzų
                     
                  
                        —
                     
                     
                        30–35,5 % sojos ir jos produktų
                     
                  
                        —
                     
                     
                        5–5,5 % vynuogių kauliukų.
                     
                  Paskutines 7 dienas iki skerdimo mažiausiai 90 % lesalo gali sudaryti grūdai ir 5–5,5 % vynuogių kauliukai.
            Gyvūniniai riebalai yra draudžiami, išskyrus pieno produktus.
            3.4.   Specialūs gamybos veiksmai, atliktini nustatytoje geografinėje vietovėje
            
            Viščiukai „Gall Del Penedès“ yra auginami nustatytoje geografinėje vietovėje.
            24–48 valandų amžiaus viščiukai yra atvežami į gamybos ūkius, kad būtų nupenėti. Nuo 42–56 dienų amžiaus viščiukai turi galimybę išeiti į lauką. Jie auginami mažiausiai 98 dienas.
            3.5.   Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės
            
            —
            3.6.   Specialios produkto registruotu pavadinimu ženklinimo taisyklės
            
            Ant galutinio vartoti skirto produkto, žymimo SGN, turi būti aiškiai matomi žodžiai „SGN „Gall Del Penedès“ arba „saugoma geografinė nuoroda „Gall Del Penedès“ ir SGN logotipas.
            4.   Glaustas geografinės vietovės apibūdinimas
            
            „Gall Del Penedès“ viščiukai yra auginami geografinėje vietovėje, kurią sudaro 73 savivaldybės:
            
                        —
                     
                     
                        visos Aukštutinio Penedeso apskrities savivaldybės (27),
                     
                  
                        —
                     
                     
                        visos Žemutinio Penedeso apskrities savivaldybės (14),
                     
                  
                        —
                     
                     
                        visos Garafo savivaldybės (6),
                     
                  
                        —
                     
                     
                        šios L’Anojos apskrities savivaldybės: Archensola, La Ljakūna, Kabrera d’Igvalada, Pjera, Maskefa, Hostalets de Pjerola, Valbona d’Anoja, Kapeljadesas, La Tore de Klaramuntas, Karmė, Orpi, Santa Marija de Miraljesas, Belpratas, Sant Marti de Tousas, Santa Margarida de Montbujis, Vilanova del Cami, La Pobla de Klaramuntas, Kasteljoli, El Brukas, Odena, Igvalada, Rubijus, Chorba, Montmaneu ir Koponsas (25),
                     
                  
                        —
                     
                     
                        Aukštutinio Kampo apskrities Rodonijos savivaldybė (1).
                     
                  5.   Ryšys su geografine vietove
            
            Ryšys su geografine vietove yra pagrįstas reputacija, kurią produktas įgijo bėgant laikui ir kurią patvirtina žodiniai pasakojimai, dokumentai, mugės bei turgūs, ir ypatinga gamybos sistema, taikoma vietovės veisėjų ir glaudžiai susijusia su auginimo vietovės vynininkystės tradicijomis.
            Su istorinio Penedeso regiono ribomis sutampanti geografinė SGN auginimo vietovė yra pagarsėjusi kaip tradicinės ‘Penedesenca’ veislės, iš kurios kilo „Gall Del Penedès“, kilmės teritorija ir kaip vynuogių auginimo regionas, kuriame vynuogėms auginti yra naudojama apytiksliai 80 % žemės ūkio paskirties žemės ir kuris sutampa su vynų SKVN „Penedès“ ir „Cava“. Galima sakyti, kad Penedese dėl vietovės ypatybių ir augalų „Gall Del Penedès“ yra gaminama kartu su šiam regionui būdingais vynais ir putojančiais vynais.
            „Gall Del Penedès“ auginimas, vartojimas ir pardavimas šimtmečiais buvo įprastinė Penedeso ūkininkų amato dalis. Rašytiniai šaltiniai, žodiniai pasakojimai ir meno kūriniai patvirtina, kad šie paukščiai buvo laikomi kiekviename ūkyje todėl, kad jie buvo tiek priemonė šeimai išmaitinti, tiek namų ūkio pajamų šaltinis ilgesniu laikotarpiu, nes itin vertinti jų raudonai rudi kiaušiniai (vadinami „ou rogenc de Vilafranca“) buvo parduodami vietos turguose („Vilafranca“ turgus minimas XII amžiaus šaltiniuose) ir Barselonos turguje. „Gall Del Penedès“ taip pat buvo labai vertinama ir šlovinama. Tą liudija ir mugė „Fira del Penedès“, siekianti XII amžių, vėliau pervadinta „Fira de Sant Tomàs“, o šiandien žinoma kaip „Fira del Gall“. Ši iki šiol kasmet rengiama mugė sudarė sąlygas regiono smulkiesiems ūkininkams eksponuoti ir parduoti savo gaminius, taip išsaugant tradicinius su vynininkyste susijusius maisto produktus.
            Šitaip regiono ūkininkai susitikdavo turguose ir mugėse, kuriuose dalijosi patirtimi, kaip auginti „Gall Del Penedès“, ir sukūrė regionui būdingą gamybos sistemą, pagal kurią viščiukų lesalui naudotos vynuogių žievelės. Išspaustų vynuogių žievelės (brisa) buvo paliekamos sudžiūti laukuose, o vėliau duodamos šiems paukščiams. 1937 m. moksliniame darbe apie naminių paukščių lesalą pažymėta, kad vynuogių sėklos labai maistingos viščiukams, nes turi didelį skaidulinių medžiagų kiekį ir jose gausu riebalų ir kai kurių baltymų bei angliavandenių. Šiandien veisėjai adaptavo tradicinius vietovės gamybos metodus ir įtraukė vynuogių kauliukus į lesalo sudėtį.
            SGN „Gall Del Penedès“ viščiukų racionas, į kurį įtraukti vynuogių kauliukai ir kuris išsaugo ryšį tarp lesalo ir regiono vynuogių auginimo tradicijų, daro įtaką produkto skoniui, o tai, kad paukščiai auginami paukštidėse su galimybe ištisus metus išeiti į lauką, lemia mėsos stangrumą bei sultingumą ir rausvą jos spalvą.
            Šiandien „Gall Del Penedès“ yra dažnai minima regioninės spaudos straipsniuose, taip pat kampanijose, populiarinančiose vietinius aukštos kokybės produktus (tokiose kaip Barselonos miesto tarybos ir Aukštutinio Penedeso apskrities tarybos programos Productes de la Terra ir la Gastroteca), ir tyrimuose (Fundación Alicia, IRTA ir kt.).
            
               Nuoroda į paskelbtą produkto specifikaciją
            
            (Šio reglamento 6 straipsnio 1 dalies antra pastraipa)
            Visas produkto specifikacijos tekstas pateikiamas svetainėje
            http://gencat.cat/alimentacio/modificacion-pliego-igp-gall-penedes